ฮิคิโคโมริ ระเบิดเวลาของสังคมญี่ปุ่น
ฮิคิโคโมริ (Hikikomori ; 引き籠もり) หมายถึง บุคคลผู้ปฏิเสธที่จะออกจากบ้าน ไม่ไปโรงเรียน ไม่ทำงาน ไม่พบปะ ติดต่อกับใครนอกจากคนในครอบครัวเป็นระยะเวลาอย่างน้อย 6 เดือน..  นี่คือคำนิยามของคำว่า ฮิคิโคโมริ จากกระทรวงสาธารณสุข แรงงาน และสวัสดิการของญี่ปุ่น  ฮิคิโคโมริ คืออะไร? และส่งผลต่อสังคมญี่ปุ่นอย่างไร  ลงทุนแมนจะเล่าให้ฟัง
17 มิ.ย. 2562

ฮิคิโคโมริ ระเบิดเวลาของสังคมญี่ปุ่น / โดย ลงทุนแมน
ฮิคิโคโมริ (Hikikomori ; 引き籠もり) หมายถึง บุคคลผู้ปฏิเสธที่จะออกจากบ้าน ไม่ไปโรงเรียน ไม่ทำงาน ไม่พบปะ ติดต่อกับใครนอกจากคนในครอบครัวเป็นระยะเวลาอย่างน้อย 6 เดือน..
นี่คือคำนิยามของคำว่า ฮิคิโคโมริ จากกระทรวงสาธารณสุข แรงงาน และสวัสดิการของญี่ปุ่น
ฮิคิโคโมริ คืออะไร? และส่งผลต่อสังคมญี่ปุ่นอย่างไร 
ลงทุนแมนจะเล่าให้ฟัง
จากเหตุการณ์ล่าสุด
ชายวัย 51 ปี ถือมีดบุกแทงผู้ใหญ่และนักเรียน ที่ป้ายรถเมล์ เมืองคาวาซากิ
จนมีผู้เสียชีวิต 3 ราย บาดเจ็บ 19 ราย..
ชายผู้นี้ถูกคาดว่าเป็น บุคคลที่ชาวญี่ปุ่นเรียกว่า “ฮิคิโคโมริ”
บุคคลที่เป็นฮิคิโคโมริ จะใช้เวลาส่วนใหญ่อยู่แต่ในห้อง
โดยอาจไม่มีอาการแสดงถึงความบกพร่องทางร่างกายและจิตใจแต่อย่างใด
แต่เรื่องนี้อาจเป็นเหมือนระเบิดเวลาที่ซ่อนอยู่
สาเหตุของฮิคิโคโมริ อาจเกิดจากความผิดหวังจากเรื่องใดเรื่องหนึ่ง เช่น ล้มเหลวในการสอบ โดนกลั่นแกล้งในโรงเรียนหรือที่ทำงาน หรือประสบความล้มเหลวในการทำงานและธุรกิจ
เริ่มต้นจากการสูญเสียความมั่นใจ และมีความเครียดสะสม
จนกลายเป็นความเบื่อหน่ายที่จะต้องพบปะผู้คน และรับแรงกดดันจากสังคม
ในจำนวนนี้มีไม่น้อยที่ประสบภาวะซึมเศร้า จนหลายคนมีความคิดที่จะฆ่าตัวตาย
จากการสำรวจของรัฐบาลญี่ปุ่นในปี 2016 พบว่า
มีประชากรที่คาดว่าเป็น ฮิคิโคโมริ
อายุระหว่าง 15-39 ปี จำนวน 541,000 คน
อายุระหว่าง 40-64 ปี จำนวน 613,000 คน
ซึ่งส่วนใหญ่เป็นเพศชาย มากกว่าเพศหญิง
รวมช่วงอายุ 15-64 ปี จะมีจำนวนมากถึง 1,154,000 คน
รัฐบาลญี่ปุ่นคาดการณ์ว่าจำนวนที่แท้จริงอาจมีอยู่ถึง 2 ล้านคน
ซึ่งคิดเป็น 1.6% ของประชากรญี่ปุ่น 127 ล้านคน
แต่หากมองเฉพาะประชากรวัยแรงงานชาวญี่ปุ่น อายุ 15-64 ปี ที่มีอยู่ 76.5 ล้านคน
สัดส่วนของฮิคิโคโมริจะมีอยู่ถึง 2.6%
บรรดาฮิคิโคโมริไม่ทำงาน และไม่มีรายได้ใดๆ 
จึงจำเป็นต้องพึ่งพารายได้จากเงินบำนาญของพ่อแม่เพื่อยังชีพ
บางรายปลีกตัวออกจากสังคมตั้งแต่ช่วงอายุ 20 ปี จนมีอายุถึง 50 ปี
แต่ก็ยังคงพึ่งพาพ่อแม่ซึ่งแก่ชรามากขึ้นทุกที
จนเกิดเป็นปัญหาในญี่ปุ่นที่เรียกว่า “ปัญหา 80-50”
หมายถึง พ่อแม่ในวัย 80 ปี ซึ่งดำรงชีวิตอยู่อย่างอัตคัดด้วยเงินบำนาญ
แต่ยังมีภาระต้องดูแลลูกที่เป็นฮิคิโคโมริในวัย 50 ปี
ผลสำรวจยังพบว่า ฮิคิโคโมริจำนวนไม่น้อยโดดเดี่ยวจากสังคมมามากกว่า 5 ปี
บางคนปลีกตัวเองมานานถึง 30 ปี
คนเหล่านี้ส่วนใหญ่เป็นโสด ไม่ออกไปทำงาน ไม่มีรายได้ และไม่จ่ายภาษี
กรณีนี้น่าสนใจกับสภาพสังคมในญี่ปุ่น
ประเทศญี่ปุ่นซึ่งประสบปัญหาประชากรวัยแรงงานลดลงอย่างมาก
และสัดส่วนผู้สูงอายุกำลังเพิ่มขึ้นอย่างรวดเร็ว
ในขณะที่อัตราการเจริญเติบโตทางเศรษฐกิจอยู่ในระดับต่ำมานานเกือบ 30 ปี
จนถูกขนานนามว่า “3 ทศวรรษที่หายไป”
วัยแรงงานซึ่งควรจะเป็นความหวังของเศรษฐกิจ
กลับถูกซ้ำเติมด้วยประชากรนับล้านคนที่ไม่ทำงาน ไม่สร้างรายได้
แต่หากมองว่าคนในวัย 40-50 ปี จะกลับคืนสู่สังคมได้อย่างไร 
หรือจะกลับมาประกอบอาชีพอะไร
ก็นับว่าเป็นเรื่องที่ยากลำบากมาก
หนทางสำหรับฮิคิโคโมริจำนวนไม่น้อย จึงเลือกที่จะจบชีวิตของตัวเองลง
หรืออีกหนทางที่เลวร้ายยิ่งกว่า ก็คือการทำร้ายชีวิตคนอื่นในสังคม
เรื่องนี้อาจมีสาเหตุเป็นเพราะมนุษย์เป็นสัตว์สังคม
ยิ่งมนุษย์ปลีกตัวออกจากสังคมนานเท่าไหร่ ก็ยิ่งกลายเป็นสั่งสมความเก็บกดเอาไว้
สุดท้ายอาจแปรเปลี่ยนเป็นความโหดร้าย
เฝ้ารอเวลาที่จะย้อนกลับมาทำลายสังคม
ทำให้บางครั้งบุคคลเหล่านี้ อาจเอาชีวิตของผู้อื่นไปด้วย..
 
ดังเช่น มือมีดที่ก่อเหตุฆาตกรรมที่เมืองคาวาซากิซึ่งมีอายุ 51 ปี
หรืออดีตผู้ช่วยรัฐมนตรีกระทรวงเกษตรและประมงของญี่ปุ่นวัย 76 ปี ผู้เลือกที่จะปลิดชีพของลูกชายซึ่งเป็น ฮิคิโคโมริ วัย 44 ปี เพราะเกรงว่าถ้าปล่อยไว้ก็อาจไปทำร้ายผู้อื่น
ในสังคมญี่ปุ่นที่เรียกได้ว่า เป็นสังคมที่สงบสุขที่สุดแห่งหนึ่งในโลก
หากมองในอีกแง่มุม
สังคมที่แสนสงบแห่งนี้อาจเป็นแหล่งซุกซ่อนระเบิดเวลา
ซึ่งมีจำนวนอยู่มากกว่า 1 ล้านคน..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-